**Hvordan skal kommuner og fylkeskommuner ta vare på og videreutvikle de gode erfaringene fra Ny GIV- prosjektet?** Dette har Østlandsforskning utredet på oppdrag fra KS.

 

Ny GIV har vært et av statens viktigste virkemidler for å sikre at flere gjennomfører videregående opplæring. Overgangsprosjektet i Ny GIV har hatt som mål å skape varige samarbeidsrelasjoner mellom kommune og fylkeskommune for å sikre bedre gjennomføring av det 13-årige opplæringsløpet.

Prosjektet har dokumentert eksempler på gode samarbeidsmodeller slik at fylkeskommuner og kommuner kan hente inspirasjon og lære av hverandre. Disse eksemplene finner du på film her.

**Sentrale funn og anbefalinger**

Utredningen viser at Ny GIV har bidratt betydelig til økt samarbeid mellom kommuner og fylkeskommuner. Samtidig gjenstår det mange steder å finne løsninger som sikrer at samarbeidet blir varig. Noen kommuner og fylkeskommuner har jobbet aktivt med etablering av formaliserte samordningsstrukturer. I de fleste fylkeskommuner er det planer, ønsker og intensjoner om å få plass varig samarbeid, men det er fremdeles et stykke igjen før dette er på plass.

Den viktigste anbefalingen fra forskerne er å bygge videre på den investeringen som er gjort for å styrke samarbeid på tvers av forvaltningsnivåene i løpet av Ny GIV. For å lykkes med å ivareta resultatene som er oppnådd er disse elementene sentrale:

* Det må etableres *formelle avtaler og rutiner* om hvordan samhandlingen mellom ungdomsskole og videregående skole, kommune og fylkeskommune skal foregå
* *Samarbeidet må forankres på ledelsesnivå*, både i fylkeskommuner (fylkesutdanningssjef), kommuner (skolesjef / skoleeier), og den enkelte skole (rektor)

**Utfordringer**

Overgangsprosjektet skiller seg fra andre satsninger i skolen ved at det er lagt til Kunnskapsdepartementet og ikke til Utdanningsdirektoratet. Rapporten peker på både styrker og svakheter ved at prosjektet på utradisjonelt vis har vært direkte ledet av Kunnskapsdepartementet. Denne direkte involveringen oppleves som en styrke blant de fylkeskommunale prosjektlederne, blant annet fordi det signaliserer at satsningen prioriteres høyt politisk. Departementets ledelse av prosjektet omtales som lite byråkratisk ved at det har vært tette relasjoner mellom den nasjonale og den fylkeskommunale prosjektledelsen. Dette oppleves som effektivt, og det fremheves at denne tette koblingen reflekterer grunntanken i Ny GIV om tett oppfølging.

Samtidig fremkommer det at departementets sentrale rolle og deres direkte kontakt med de fylkeskommunale prosjektlederne (i midlertidige stillinger) kan ha gjort at sentrale aktører har følt seg forbigått eller satt på sidelinjen. Dette har betydning for realisering av prosjektets overordnede mål om varig samarbeid fordi disse sentrale aktørene (fylkesmannsembetene, skolesjefer, skoleledere og fylkesutdanningssjefer) har en nøkkelrolle i å sikre varig samarbeid etter prosjektperioden.

Når styringen av prosjektet i liten grad har gått via fylkesutdanningssjefen har det i utgangspunktet blitt slik at prosjektet har ligget «utenpå» den ordinære styringsstrukturen. Fylkeskommunene har løst dette på ulike måter. Dette er noe av bakgrunnen for forskernes anbefaling om at samarbeid på tvers av forvaltningsnivåene nå må ivaretas i formaliserte strukturer og med tydelig forankring på ledernivå.

Prosjektet har kartlagt hva samtlige fylkeskommuner konkret har gjort for å starte eller styrke samarbeid på tvers av forvaltningsnivåene, og hvordan de jobber for å sikre at samarbeidet blir varig. Oppsummert er samarbeidet rettet mot to nivåer:

* Etablering av møteplasser og dialog på et overordnet, **administrativt nivå**
* Konkrete tiltak **i skolen** som styrker overgangene og bidrar til mer kontinuitet og helhet mellom skoleslagene

Mer konkret handler samarbeidet om tre typer aktiviteter:

* **Nettverk**
* **Informasjonsflyt**
* **Overgangstiltak**

De ulike samarbeidstiltakene henger sammen og går over i hverandre. Det er ikke hensiktsmessig å peke ut enkelte tiltak som bør gis høyere eller lavere prioritet. Forskernes anbefalinger er derfor i liten grad rettet mot detaljer om *innholdet* i det videre samarbeidet. I stedet sier de noe om *hvordan* den videre samhandlingen kan foregå, og vektlegger derfor som poengtert at formalisering og tydelig forankring på ledernivå blir viktig.

**Veien videre**

Rapporten viser behovet for formaliserte strukturer som sikrer videreføring av samarbeidsrelasjoner når det ikke lenger er egne prosjektstillinger med tid og ressurser til å sikre samarbeid på tvers av forvaltningsnivåene.